kardosdrur/scandi-wiki huggingface dataset:
Lagos (delstat)

Lagos er en delstat ved kysten i den sydvestlige del af Nigeria. Den blev oprettet i 1967 og er den arealmæssigt mindste, men befolkningsmæssigt næststørste og den tættest befolkede delstat i landet. Hovedstaden er Ikeja, men den domineres helt af storbyområdet Lagos.

Geografi 
Lagos ligger ved Guineabugten og grænser mod nord og øst til delstaten Ogun, mod vest til landet Benin og mod syd til Atlanterhavet.

Inddeling 
Delstaten Lagos er inddelt i fem regioner (Badagry, Epe, Ikeja, Ikorodu og Lagos) og i 20 Local Government Areas med navnene Agege, Ajeromi-Ifelodun, Alimosho, Amuwo Odofin, Apapa, Badagry, Epe, Eti-Osa, Ibeju-Lekki, Ifako-Ijaye, Ikeja, Ikorodo, Kosofe, Lagos Island, Lagos Mainland, Mushin, Ojo, Oshodi-Isolo, Shomolu og Surulere.

Erhvervsliv 
Delstaten er landets erhvervscentrum med over 2.000 industrivirksomheder. 65 procent af Nigerias handelsaktiviteter foregår her . De to største havne i landet, Apapa og Tin-Can ligger i delstaten Lagos.

Eksterne kilder og henvisninger 

 Delstatens officielle websted

Nigerias delstater
Carl Quist Møller

Carl Quist Møller (født 24. juni 1964) er en dansk forfatter, tegner, illustrator, animator, skuespiller og trommeslager. Han er søn af tegneren og forfatteren Flemming Quist Møller.

Uddannelse 

Carl Quist Møller blev uddannet animator fra Dansk Tegnefilm Kompagni hos Jannik Hastrup og gik herefter på "Tegning og grafik"-linjen på Danmarks Designskole i København.

Karriere 

Blandt Carl Quist Møllers mest omtalte tegninger er Jungledyret Hugo, men det er ikke det eneste dyr i Carl Quist Møllers verden. Den indeholder også dyr som Dovendyret Erna, Brøleaben Ebbe og Ællingen Ægir, der opfandt rap-musikken. Han debuterede som forfatter i 1997 med børnebogen "Frøen og andre historier". Carl Quist Møller blev især kendt som fortæller på "Fjernsyn for dig", da han i 1997 fortalte den første række af "løgnehistorier", der var målrettet børn i alle aldre. Siden har Carl Quist Møller arbejdet med konceptet "løgnehistorier" i hele sit kunstneriske virke. Løgnehistorierne er bl.a. blevet udgivet som bøger og bragte ham i 1999 Dansklærerforeningens Forfatterpris. Carl Quist Møller fortæller i dag løgnehistorier til 700 børn ad gangen rundt om på landets skoler og biblioteker. Som skuespiller har han bl.a. medvirket i spillefilmene "Cirkus Casablanca", "Har du set Alice?", "Løgnhalsen" og "Barndommens gade". Sammen med Mikael Fock skrev han og optrådte i multimedieforestillingen "Den Tredje Tango" på Kaleidoskop.

Filmografi

Skuespiller 
 Cirkus Casablanca (1981)
 Har du set Alice? (1981)
 Barndommens gade (1986)
 Kedsomhedens gåde (1986)
 Guldregn (1986)
 Sneblind (1990)
 Jungledyret Hugo (1993)

Animator 
 Samson og Sally (1984)
 Strit og Stumme (1987)
 Jungledyret Hugo (1993)
"Løgnhalsen, tv serie"(2008)

Kunstner 
 Jungledyret Hugo (1993)
 Aberne og det hemmelige våben (1995)

Komponist 
 Motello (1998)

Eksterne henvisninger 
 
 

Børnebogsforfattere fra Danmark
Illustratorer fra Danmark
Trommeslagere fra Danmark
Dansksprogede forfattere fra Danmark
Confide in Me

"Confide in Me" er en sang af den australske sangerinde Kylie Minogue fra hendes femte studiealbum Kylie Minogue. Sangen blev skrevet af Steve Anderson, Dave Seaman og Owain Barton.

Udgivelse 
Sangen ble udgivet som albummets første single den 29. august 1994 og fik en god modtagelse fra musikkritikere. I Storbritannien nåede sangen andenpladsen på UK Singles Chart og blev certificeret sølv. I Australien nåede sangen førstepladsen på ARIA Charts og blev på hitlisterne i fem uger. Singlen var et beskedent natklub-hit i USA og nåede nummer 39 på Billboard Hot Dance Club Songs i 1994. "Confide in Me" vandt tre ARIA Awards for bedst sælgende australske single, bedste video og bedst sælgende australske dancespor i 1994.

Musikvideo 
Musikvideoen af "Confide in Me" var en farverig video filmet i Los Angeles i juli 1994. Videoen viser Minogue taler i telefon, og opfordrer folk til at ringe og betro sig til hende. Minogue anvender seks dragter i videoen, med hver ledsaget af en række forskellige frisurer og makeup.

Formater og sanger 
Britisk CD 1
"Confide in Me" (Master Mix) – 5:51
"Confide in Me" (The Truth Mix) – 6:46
"Confide in Me" (Big Brothers Mix) – 10:27

Britisk CD 2
"Confide in Me" (Master Mix) – 5:51
"Nothing Can Stop Us" – 4:04
"If You Don't Love Me" – 2:08

Kassette single
"Confide in Me" (Radio Edit) – 4:27
"Confide in Me" (The Truth Mix) – 6:46

Australsk CD
"Confide in Me" (Master Mix) – 5:51
"Nothing Can Stop Us" (7" Version) – 4:06
"If You Don't Love Me" – 2:08

Hitlister

Referencer

Eksterne henvisninger 
 Confide in Me på Allmusic

Kylie Minogue-sange
Singler fra 1994
A.P. Møller og Hustru Chastine McKinney Møllers Familiefond

A.P. Møller og Hustru Chastine Mc-Kinney Møllers Familiefond er en dansk fond, der blev stiftet af grundlæggeren af A.P. Møller-Mærsk, Arnold Peter Møller og hans hustru, Chastine Estelle Roberta Mc-Kinney Møller.

Fonden ejer 9,85 procent af aktierne i virksomheden og står i den kommende tid over for at blive splittet op, fordi børnebørn og oldebørn ifølge den fundats har ret til at arve formuen efter Mærsk Mc-Kinney Møllers død i april 2012. Møller var indtil sin død formand for fondens bestyrelse.

Kilde
 Om Familiefonden

Referencer

Fonde fra Danmark
A.P. Møller - Mærsk
Pinsepakken

Pinsepakken var en kombineret skattereform og finanspolitisk stramning, der blev vedtaget af Folketinget i juni 1998 af partierne bag Regeringen Poul Nyrup Rasmussen IV; Socialdemokraterne, Radikale Venstre, Socialistisk Folkeparti og Enhedslisten. Reformen blev realiseret i perioden 1998-2002 og havde særligt til hensigt at sikre bedre balance i det økonomiske opsving samt at øge opsparingen. 

Det centrale element i Pinsepakken var en reducering af rentefradraget fra 46,4% til 32,4%, hvilket ramte yngre familier med lån i deres ejerbolig. Samtidig blev skatten af lejeværdi af egen bolig omlagt til en kommunal ejendomsværdiskat, mens de grønne afgifter på energi og benzin blev forhøjet. Bundskatten blev sænket fra 8% til 5,5%, mens bundgrænsen for mellemskat blev hævet og selskabsskatten blev sænket fra 34% til 26%.

Konsekvenserne af Pinsepakken blev en opbremsning i det private forbrug, ligesom der blev sat en dæmper for boligprisernes stigning – dog uden, at det førte til egentlige prisfald. Statens provenu fra skatter og afgifter voksede desuden som følge af pakken.

Kilder 

 Den Store Danske
 Lademanns Leksikon

Danmarks politik
Begivenheder i 1998
Skat i Danmark
Sømålsmissil

Sømålsmissiler er missiler der er beregnet til at nedkæmpe skibe. De fleste sømålsmissiler nærmer sig målet i lav højde (sea skimming) og anvender en kombination af inertinavigation og målsøgning med radar eller sommetider IR. Missilerne kan affyres fra flere forskellige platforme såsom overfladefartøjer, ubåde, fastvingefly, helikoptere og missilbatterier på landjorden.

Historie 
Sømålsmissiler var en af de første missiltyper med kort rækkevidde under 2. verdenskrig. Nazi-Tyskland anvendte med succes den radiostyrede bombe Fritz X mod allierede skibe og sænkede og beskadigede flere krigsskibe, førend de Allierede fandt på modforanstaltninger (primært støjsendere mod radiostyringen).

Under den kolde krig kom Sovjetunionen frem til, at de var NATO underlegne, når det gjaldt overfladefartøjer, især hangarskibe. De satsede derfor på en maritim strategi, som gik ud på at hindre modstanderen i at anvende havet. Ubåde, søminer og sømålsmissiler var vigtige forudsætninger for denne strategi. Et af de første resultater af denne nye målsætning var missilet SS-N-2 Styx. Flere sømålsmissiler kom frem i de følgende år, blandt andet AS-1 Kennel som blev båret af bombeflyene Tupolev Tu-95 Bear og Tu-16 Badger.

Efter 2. verdenskrig blev sømålsmissiler første gang anvendt i kamp i 1967, hvor egyptiske missilbåde sænkede den israelske destroyer Eilat udenfor Sinai-halvøen.

Slaget ved Latakia i 1973 var den første kamp mellem fartøjer bevæbnet med sømålsmissiler. I slaget sænkede Israels flåde de syriske fartøjer uden egne tab, takket være elektronisk krigsførelse.

Sømålsmissiler blev anvendt i Falklandskrigen, 1982. Den britiske destroyer HMS Sheffield blev ramt af et Exocet-missil og sank. Containerskibet Atlantic Conveyor blev også sænket af Exocet, mens destroyeren HMS Glamorgan blev beskadiget. HMS Glamorgan blev ramt af en Exocet som blev affyret fra en improviseret rampe som blev taget fra fregatten ARA Comodoro Seguí og monteret på en trailer. Det lykkedes for HMS Glamorgan at foretage en undvigemanøvre, for at mindske skaderne.
Svend Jørgensen (borgmester)

Svend Jørgensen (født 5. marts 1945) er en tidligere dansk politiker, der var borgmester i Karup Kommune fra 1998 til 2001, valgt for Venstre.

Tømmerhandler 
Svend Jørgensen er søn af Gunnar Jørgensen, der drev familiefirmaet Frederiks Tømmerhandel i den midtjyske by Frederiks. Svend overtog farens del af firmaet i 1968. To år efter lukkede han firmaets savværk, og nogle år senere blev også maskinsnedkeriet lukket. Et byggemarked blev åbnet i 1972.

I 1986 købte Svend Jørgensen hele firmaet bag Frederiks Tømmerhandel. Da han i perioden fra 1998 til 2001 var borgmester i Karup Kommune, blev en bestyrer ansat til den daglige ledelse af byggemarkedet. Svend Jørgensen havde ikke børn der ønskede at drive familievirksomheden videre, og han solgte 1. december 2005 firmaet til Diges Byggemarked fra Skive. Efter salget fortsatte Jørgensen med at fungere som selvstændig indenfor import af træ.

Politik 
Ved Kommunalvalget i 1997 valgte Svend Jørgensen at opstille som borgmesterkandidat i Karup Kommune for Venstre, mod den siddende borgmester og partifælle Ivan Rasmussen. Efter valget indgik Jørgensen en konstitueringsaftale med Dansk Folkepartis spidskandidat Christian H. Hansen, der gjorde Jørgensen til ny borgmester og Hansen til viceborgmester. Svend Jørgensens fik kun én valgperiode som borgmester, da han i efteråret 2001 tabte valget til den tidligere borgmester Kjeld Merstrand fra Socialdemokratiet.

Kilder 

Borgmestre fra Venstre
Købmænd fra Danmark
Danskere i 1900-tallet
Danskere i 2000-tallet
Personer fra Frederiks
Didrik Slagheck

Didrik Slagheck (død 24. januar 1522 i København) var en dansk ærkebiskop. 

Slaghecks historie, før han kom til Danmark, ligger i det dunkle. Han var en præstesøn fra Westfalen, han har haft en stilling ved pavehoffet og har opholdt sig i Nederlandene, før han 1517 træffes i Norden i den pavelige afladskræmmer Arcimboldus tjeneste. Han kom (måske under begges ophold i Bergeni) i forbindelse med Sigbrit, hvis forkærlighed for Paracelsus medicinske og naturvidenskabelige ideer han synes at have delt, og han forrådte Arcimboldus' planer med Sten Sture til Christian II og Sigbrit. 

Derefter blev han kongens sekretær og arbejdede 1519 og 1520 for hans sag imod Sten Sture i Rom, hvor paven gav ham dekanatet i Roskilde. I efteråret 1520 var han med som kongens hjælper i StockholmDet var Slagheck som fik overdraget ansvaret for den praktiske afvikling af Blodbadet, og kilder refererer at han var stærkt beruset. Det var næppe for at udføre denne form for handlinger, han havde knyttet sig til kongen.

Efter blodbadet blev han udnævnt til biskop i Skara, kongelig statholder og formand for regeringskommissionen i Sverige. Her fik han lejlighed til at vise både sin råhed og uduelighed. I Västerås fik han overtalt de mænd, som holdt borgen, til at overgive sig mod frit lejde. I stedet blev de slæbt til Sortebrødreklostret og henrettet der 

Han blev kaldt til København, men Sigbrit afvendte denne gang uvejret fra ham, så kongen endog fik paven til at udnævne ham til ærkebiskop i Lund. Slagheck var nu de facto alle nordiske kirkers chef som Nordens Primas, 

November 1521 holdt han sit indtog i Lund, men snart rejstes der sag mod ham for hans færd i Sverige, og 24. januar 1522 blev han brændt på Gammeltorv i København. Kongen forsøgte at give ham skylden for blodbadet, især for de to henrettede biskopper.

Kilder

Eksterne henvisninger 

 

Ærkebiskopper
Biskopper over Lund Stift
Personer henrettet ved brænding
Henrettede personer fra Danmark
Danskere i 1500-tallet
Shake It Up: Dance Dance

Shake It Up: Dance Dance (også kendt som Shake It Up: Break It Down udenfor Europa) er et Disney Channel-soundtrack fra den populære tv-serie, Shake It Up. Det blev udgivet den 12. juni, 2011 som en 2-disk CD + DVD combo, hvoraf DVD'en viser forskellige dansetrin. Albummet, toppede som nummer, 22 på den amerikanske Billboard 200 og toppede på den amerikanske Billboard Top Soundtracks, og den amerikanske Billboard Kid Albums. Den toppede, som nummer 65 i Mexico. Et, andet soundtrack, med titlen "Shake It Up: Live 2 Dance" blev udgivet den 20. marts, 2012.

Singler 
Soundtracket, havde to singler. Den første single, "Shake It Up", af Selena Gomez, toppede som nummer 65, på den amerikansk Billboard Hot Digital Songs, og fungerer, også som seriens temamelodi. Den anden single, "Watch Me", af Bella Thorne og Zendaya, toppede som nummer, 86 på den amerikanske Billboard Hot 100.

Trackliste

DVD-trackliste

Hitlister

Modtagelse 
Andrew Leahey fra Allmusic sagde i sin anmeldelse: Udgivet efter afslutningen af første sæson af Shake It Up, byder dette soundtrackpå 14 sange fra den populære Disney-seri, samt en bonus DVD med trin-for-trin dansetrin. Selena Gomez synger titelsangen, mens skuespillerinderene Bella Thorne og Zendaya Coleman synger albummets anden single, "Watch Me." Allmusic gav albummet 3 stjerner.

Hitlisteoptræden 
Sangen toppede som nummer 22 på den amerikansk Billboard 200. Derudover, toppede den som nummer 65 i Mexico.

Shake It Up (sang) 

Shake It Up er en sang af den amerikanske popmusiker Selena Gomez fra soundtracket til Disney Channel tv-serien Shake It Up: Break It Down. Den blev skrevet og produceret af Jeannie Lurie, Aris Archontis, Chen Neeman. Den blev udgivet som albummets debutsingle den 15. februar, 2011 på Walt Disney Records.

Hitlisteoptræden 
Sangen toppede som nummer 65 på den amerikanske Billboard Hot Digital Songs.

Trackliste 
 Digital download
 "Shake It Up" — 3:15

Hitlister

Udgivelse

Kilder 

Dance Dance
Album fra 2011
Poprock-album
Album fra Walt Disney Records
Shake It Up: Live 2 Dance

Shake It Up: Live 2 Dance er nummer to album fra serien Shake It Up. Albummet blev lanceret  20. marts 2012, og indtil videre er der blevet udgivet to singler kaldet: Ttylxox af Bella Thorne og Something to Dance For af Zendaya. I Amerika er en single nummer tre blevet udgivet som hedder: Up, Up and Away sunget af pigegruppen Blush.

Trackliste 

Al tekst og produktion er taget fra Shake It Up: Live 2 Dance albummet.

Album fra 2012
Live 2 Dance
Makode Linde

Makode Aj Linde er en svensk kunstner.

Linde blev verdenskendt efter præsentation af et af hans kunstværker under  World Art Day-arrangementen på Moderna museet i Stockholm den 15. april 2012.
Kunstværket var en kombination af en kage og en performance.
Kagen var formet som en karikatur på en afrikansk kvindes krop i Venus fra Willendorf-agtig form, mens hovedet udgjordes af Lindes eget sminkede hoved i en blackface-agtig karikatur.
Da gæsterne ved arrangementet skulle skære kage ved kagekvindes underliv ville de foretage en slags kvindelig omskæring og samtidig skreg Linde af påtaget smerte.
Forskæringen blev foretaget af den svenske kulturminister Lena Adelsohn Liljeroth og optrinet blev filmet og lagt på Internettet hvor det spredte sig viralt.

Kunstværket og gæsternes reaktioner skabte voldsomt debat. 
En talsperson fra Afrosvenskarnas riksförbund, Kitimbwa Sabuni, udtalte at Adelsohn Liljeroth havde deltaget i en "smagløs racistisk manifestation" og krævede hendes afgang.
Liljeroth undskyldte hendes deltagelse.
Linde mente at kritikerne havde misforstået intentionerne bag kunstværket.

Senere i 2012 medførte  et andet af Lindes kunstværker debat. Dette kunstværk havde omdrejningspunkt i Palmemordet.

Henvisning 

Kunstnere fra Sverige
Rejsecafé

En rejsecafé kendetegnes ved at være en café med særligt fokus på det at rejse. Oftest i form af eksotisk udsmykning fra forskellige verdensdele og med rejselitteratur til fri afbenyttelse for gæsterne.

Caféer
Lancashire League

Lancashire League henviser til flere artikler:
 Lancashire League (1889-1903) – engelsk fodboldliga.
 Lancashire League (1959-) – engelsk fodboldliga.
 Lancashire League (cricket) – engelsk cricketliga.
 Lancashire League (rugby) – engelsk rugbyliga.
The Football League 1890-91

The Football League 1890–91 var den tredje sæson af The Football League og dermed også det tredje engelske mesterskab i fodbold. Ligaen havde deltagelse af 12 hold, der spillede en dobbeltturnering alle-mod-alle. Ligaen blev vundet af Everton FC, som dermed vandt ligaen og det engelske fodboldmesterskab for første gang.

Resultater

Hold

Valg af nye hold 

De fire hold, der sluttede på placeringerne 9-12 i ligaen, stillede alle op til genvalg. Derudover havde yderlige seks klubber søgt om optagelse i ligaen. Eftersom ligaen blev udvidet fra 12 til 14 hold, skulle der blandt de ti ansøgere vælges seks hold til den efterfølgende sæson. Resultatet blev, at de fire ligaklubber alle opnåede genvalg, samt at Darwen FC og Stoke FC, begge fra Football Alliance, blev optaget i ligaen.

Kilder / eksterne henvisninger 
 RSSSF – England 1890-91

Noter 

Sæsoner i The Football League
Fodbold i 1890
Fodbold i 1891
Mads Schifter Holm

Mads Schifter Holm (12. maj 1800 i København – 26. november 1874 sammesteds) var en dansk arkitekt.

Uddannelse og rejser 
Han var søn af urtekræmmer og kaptajn ved Borgervæbningen Henrik Holm (1761-1830) og Michaeline Dorothea f. Schmidt (1776-1843). Han kom tidligt på Kunstakademiet, således at han allerede 1817 vandt den lille og 1820 den store sølvmedalje som bygmester, og var derefter for en tid konduktør hos C.F. Hansen ved fuldførelsen af Frederik V's Kapel i Roskilde Domkirke. Da hans talent syntes at gå mere i praktisk retning, rådede Akademiet ham til at lægge sig efter bro- og vandbygningskunst. Understøttet af grev Adam Wilhelm Moltke og hofråd Joseph Hambro rejste han i april 1824 til Holland og derfra til Tyskland. Året efter søgte han under­støttelse af Fonden ad usus publicos til et værk om bygningskunsten, som han ville udgive i forening med litografen Carl Henckel. Med rejsepenge derfra (300 rigsdaler »engang for alle«) besøgte han Italien, navnlig Rom, hvor Bertel Thorvaldsen »uopfordret« tegnede sig som første subskribent på hans værk over bygningskunsten, Vignola (efter Giacomo Barozzi da Vignola), hvoraf han senere indsendte en prøve til Akademiet, der fandt arbejdet vel udført. Efter sin hjemkomst (1827) ønskede han at agreeres på udkast til "Et Museum", men fordi han ikke havde rejst på Akademiets stipendium og ikke særlig udmærket sig i kunstnerisk retning, nægtede Akademiet at agreere ham.

Praktisk gerning 
Da hans fremtid ved Akademiet dermed var ham afskåret, tog han snart efter borgerskab som tømrermester, levede en tid i Thisted og Hamborg, men for øvrigt i København, hvor han den 10. november 1832 blev gift med Hanne Jacobine Kehlet, adopteret From (1809-1875), datter af hørkræmmer Reimer Kehlet og Johanne Erigine f. Werth, anden gang gift med agent Jakob Bertram From. Han byggede en række borgerhuse i en klassicisme, som ikke adskiller sig fra "ildebrandshusene" fra omkring 1800. De fleste af disse er blevet fredet.

Efter et langt liv, væsentlig viet til praktisk virksomhed, døde han den 26. november 1874. Af hans værk Vignola udkom 32 blade, uden årstal, men sikkert kort efter hans hjemkomst fra Italien. Foruden sine akademiske tegninger (1818 og 1821) udstillede han 1824-29 på Charlottenborg Forårsudstilling nogle udkast, bl.a. 1827 en række tegninger til broer af forskellig konstruktion.

Han er begravet på Assistens Kirkegård.

Værker 
Borgerhuse i København:
 Nørregade 18 (1834-35, fredet)
 Hauser Plads 14 (1835-36, fredet)
 Nørregade 30 (1837-38)
 Fiolstræde 12-14 (1837-39, fredet)

Kilder 
 

Arkitekter fra Danmark
Danskere i 1800-tallet
Tømrere fra Danmark
Klassicistiske arkitekter
Personer fra København
Mads Schifter
Den Store Skattejagt

Den Store Skattejagt er et computerspil med Magnus og Myggen hvor de prøver at finde skatten gemt på slottet, for at rede det fra den onde Hr. Skumlesen.

Gameplay 
Man skal som Magnus og Myggen gå rundt på slottet og løse gåder, som er svære, og spillet er tidsbaseret. Spillet inkluderer bl.a. Hubertus Ædelborg (1912 - 1984) som er kendt fra citatet: "At trutte i horn er sagen."

Noter 

Spil og lege
Pralbønne

Pralbønnen (Phaseolus coccineus) er en er plante i ærteblomst-familien. Navnet hentyder til plantens enorme størrelse sammenlignet med andre bønnearter. Den klatrende stængel kan blive op til syv meter lang
.
Den har røde eller sjældent hvide blomster. 

Plantens bønner og bælge indeholder som andre bønner det giftige protein phasin, der er en fællesbetegnelse for en gruppe af lektiner. Af den grund skal bønnen koges, inden den spises.

Noter

Eksterne henvisninger 
 Gyldendals leksikon: Pralbønne

Bønne
Isaak Hansen

Isaak Hansen (døbt 28. maj 1788 i København – 25. april 1852 sammesteds) var en dansk arkitekt og embedsmand.

Hans forældre var kongelig lakaj Claus Hansen og Sara Goudoever og var brodersøn til C.F. Hansen. Han gennemgik flere skoler på Kunstakademiet, blev ansat ved opførelsen af Københavns Råd- og Domhus under C.F. Hansen 1808, overflyttet til Vor Frue Kirke 1816 som ekstrakonduktør (var fra 1817 enekonduktør) og fra 1826 arbejdede han ved Christiansborg, hvor tilsynet med indretningen af gemakkerne, der skulle være færdige til Frederik VII's bryllup, påhvilede ham; 20. januar 1820 udnævntes han til slotsforvalter. Han roses af C.F. Hansen for "utrættelig Flid og Anstrængelse". 28. juni 1840 blev Hansen kammerråd. På grund af forfremmelserne, som måske skyldes nepotisme, er det isoleret set svært at vurdere Isaak Hansens karriere.

Han blev gift 16. oktober 1824 i København med Christiana Amalia Koch (14. november 1792 på Christianshavn – 27. juni 1874 i Maribo), datter af skibsbygmester Jørgen Hansen Koch (1745-1801) og Anne Cathrine f. Volkersen (1758-1809) og søster til arkitekt Jørgen Hansen Koch.

Han er begravet på Assistens Kirkegård.

Kilder 
 

Personer fra København
Arkitekter fra Danmark
Slotsforvaltere fra Danmark
Danskere i 1800-tallet
Kammerråder fra Danmark